**ՆԱԽԱԳԻԾ**

**Հավելված**

\_\_\_\_\_ \_\_\_\_\_\_\_\_\_\_\_ 2022թ․ N հրամանի

ԱՏԵՆԱԽՈՍՈՒԹՅՈՒՆՆԵՐԻ ՀԻՄՆԱԿԱՆ ԱՐԴՅՈՒՆՔՆԵՐԻ ԵՎ ԴՐՈՒՅԹՆԵՐԻ ՀՐԱՏԱՐԱԿՄԱՆ ՀԱՄԱՐ ՀՀ ԿԳՄՍ ԲԱՐՁՐԱԳՈՒՅՆ ՈՐԱԿԱՎՈՐՄԱՆ ԿՈՄԻՏԵԻ ԿՈՂՄԻՑ ԸՆԴՈՒՆԵԼԻ ՊԱՐԲԵՐԱԿԱՆ ԳԻՏԱԿԱՆ ՀՐԱՏԱՐԱԿՈՒԹՅՈՒՆՆԵՐԻՆ ՆԵՐԿԱՅԱՑՎՈՂ ՊԱՀԱՆՋՆԵՐ

1. Պարբերական գիտական հրատարակությունը (այսուհետ՝ պարբերական) պետք է հրատարակվի գիտական կենտրոնի կամ գիտական կազմակերպության, ինչպես նաև հավատարմագրված բարձրագույն ուսումնական հաստատության գիտական (գիտատեխնիկական) խորհրդի երաշխավորությամբ։
2. Պարբերականը պետք է լինի գիտական կամ գիտամեթոդական, ունենա բովանդակության տարանջատում՝ ըստ բնագավառների և մասնագիտությունների։
3. Պարբերականը պետք է ունենա տվյալ բնագավառի(ների) առաջատար մասնագետների լայն ընդգրկումով խմբագրական խորհուրդ, որն իր գործունեությամբ պարտավոր է ապահովել պարբերականում հրապարակվող նյութերի գիտական նորույթը, նյութերում առկա փոխառված մտքերի ու պնդումների համար հղումների առկայությունը, հրատարակչական էթիկայի պահպանումը։
4. Խմբագրական խորհրդում պետք է ընդգրկվեն առնվազն 2 գիտությունների դոկտոր և առնվազն 1 օտարերկրյա մասնագետ տվյալ բնագավառից։
5. Խմբագրակազմի 10 տոկոսից ավելին վերջին 5 տարիներին պետք է ունենա տպագրություն «Scopus» կամ «Web of Science Core Collection» (այսինքն՝ Science Citation Index Expanded (SCIE), Social Sciences Citation Index (SSCI), Arts & Humanities Citation Index (AHCI), Emerging Sources Citation Index (ESCI), այսուհետ՝ «Web of Science») շտեմարաններում ընդգրկված պարբերականներում։
6. Խմբագրակազմի անդամները չպետք է միաժամանակ ներառված լինեն 4 և ավելի տեղական պարբերականների խմբագրական խորհուրդներում։
7. Տպագրվող նյութերը պետք է ունենան պարբերականում ընդունված նույնատիպ կառուցվածք՝ ըստ բաժինների և ենթաբաժինների՝ հնարավորության դեպքում կիրառելով համաշխարհային ընդունված կառուցվածքներ։
8. Պարբերականում հրատարակվող նյութերը պետք է գրախոսվեն կամ երաշխավորված լինեն տպագրության։ Երաշխավորությամբ տպագրվող նյութի համար երաշխավորող մասնագետի անվան առկայությունը պարտադիր է։ Գրախոսականները կամ երաշխավորագրերը պետք է պահպանվեն խմբագրությունում (արխիվացվեն), իսկ պահանջի դեպքում ներկայացվեն Բարձրագույն որակավորման կոմիտե (այսուհետ՝ ԲՈԿ)։
9. Տարեկան կտրվածքով պարբերականում (այսուհետ՝ տարեկան) տպագրվող նյութերի առնվազն 10 տոկոսը պետք է տպագրվի անգլերեն լեզվով, և առնվազն 2 նյութ պետք է գրախոսվեն արտերկրի մասնագետի կողմից։
10. Տարեկան տպագրված այն նյութերը, որոնց հեղինակներից ոչ մեկը չունի գիտական աստիճան, չպետք է գերազանցեն ընդհանուր թվի 60 տոկոսը։
11. Տարեկան մերժված նյութերը, ինչպես նաև վերախմբագրման ուղարկված նյութերը պետք է կազմեն ընդհանուր թվի առնվազն 5-ական տոկոսը։ Մերժման կամ վերախմբագրման մասին հեղինակը պետք է տեղեկացվի էլեկտրոնային փոստի կամ պարբերականի հոդվածների ընդունման էլեկտրոնային հարթակի միջոցով, իսկ պահանջի դեպքում էլեկտրոնային նամակը կամ էլեկտրոնային հետքը ներկայացվի ԲՈԿ:
12. Պարբերականը պետք է ունենա որոշակիացված ծավալ և պարբերականություն՝ տարին առնվազն երկու համար, որոնցից երկուսն առնվազն եռամսյա ընդմիջումով։ Տպագրված համարները պետք է առաքվեն Հայաստանի ազգային գրապալատ, Հայաստանի ազգային գրադարան, մասնագիտական և գիտական գրադարաններ։ Հավելվածները և լրացուցիչ թողարկումները չեն հավասարվում տվյալ պարբերականին։
13. Պարբերականներում տպագրվող նյութերի ամփոփագրերը պետք է ներկայացնեն որոշակի, հստակ և ընդգրկուն տեղեկատվություն նյութի վերաբերյալ և պարունակեն առնվազն 150 բառ։
14. Պարբերականում պետք է նշվեն նյութերի ներկայացման, գրախոսման և տպագրության ընդունման ամսաթվերը։
15. Պարբերականը պետք է գրանցված լինի պարբերականների միջազգային ստանդարտ համարակալման (ISSN) համակարգում և ունենա ISSN համարանիշ։
16. Պարբերականը պետք է ունենա համացանցային կայք հայերեն և անգլերեն լեզուներով, որտեղ պետք է ընդգրկվի ստորև բերված տեղեկատվությունը հայերեն և անգլերեն.

ա) խմբագրակազմի անդամների մասին մանրամասն տեղեկատվություն՝ ներառյալ անդամների հետ կապ հաստատելու եղանակները (հեռախոս, էլեկտրոնային փոստ կամ հղում անձնական կայք էջին),

բ) պարբերականի վերաբերյալ հիմնական տեղեկատվությունը, տպագրված բոլոր նյութերի ամփոփագրերը, հիմնաբառերը, հեղինակների մասին տվյալները,

գ) ուղեցույց հեղինակների համար,

դ) պարբերականի հրատարակչական էթիկայի կանոնները, նյութի տպագրման վճարովի կամ անվճար հիմունքները, տպագրման համար պահանջվող վճարի չափը և գրախոսման կանոնները,

ե) ամբողջական արխիվը՝ սկսած 2013 թվականից, ավելի ուշ տպագրվողներինը՝ սկսած տպագրության թվականից,

զ) պարբերականի էլեկտրոնային փոստի հասցեն։

1. Պարբերականը վերը նշված պահանջներին բավարարելու և առնվազն 1 տարվա տպագրման փորձ ունենալու դեպքում դիմում է ԲՈԿ՝ ընդունելի պարբերականների ցուցակում ընդգրկվելու համար։ Ցուցակը պարբերաբար վերանայվում է։
2. «Scopus» կամ «Web of Science» շտեմարաններում պարբերականի ընդգրկված լինելը նույնպես բավարար պայման է ԲՈԿ-ի ցուցակում ընդգրկվելու համար։